**Strategi for Furneskoret 2021 – 2024**

**Strategien, visjonen, verdiene og målene våre**

Korets visjon og verdier skal bidra til at korets medlemmer er omforent om hvem vi er, hvordan koret skal utvikle seg og at vi trekker i samme retning. Visjonen, verdiene og strategien styrer våre valg, vårt ambisjonsnivå og repertoarvalg. De skal danne grunnlaget for de konkrete målene vi setter oss og ulike tiltak på ulike områder og til sammen utgjør dette korets strategi. Strategien er treårig og målene revideres årlig på korets medlemsmøter.

**Hvem er vi**Furneskoret er et blandakor med en tradisjonsrik historie. Koret ble etablert i Furnes den 16. mars i 1932 og har i dag 30 aktive sangere fra Hedmarken. Repertoaret består hovedsakelig av nyere popmusikk, musikal og viser. Koret synger også folkemusikk, klassisk, jazz, kirkemusikk og større verk i ulike sjangere.

Allsidighet, stadig fornyelse og et ønske om å gi det lille ekstra er korets unike profil.

Vi samarbeider med andre kor, artister og musikere om konserter og opptredener.

**Dette jobber vi aktivt med**

* Utvikle våre sangtekniske ferdigheter.
* Være nysgjerrige og utforske nye musikalske uttrykk.
* Jobbe med formidling, innlevelse, resonans.
* Berøre og underholde med smil og glimt i øyet.

**Visjonen vår og hva den betyr for oss**

**Stemmer i samklang**

Visjonen uttrykker hva vi skal strekke oss mot. Når alle sangerne stemmer i, oppstår korets unike samklang. Visjonen er også et uttrykk for at vi hele tiden øver på å bli et stadig bedre kor.

**Verdiene våre og hva de innebærer**

**Lytte, lære, leke**

**Lytte** - *for å bli bedre sammen, skape samklang.*

* Lytte til dirigenten.
* Lytte til egen stemme.
* Lytte til de andre sangerne.
* Lytte til - og se publikum.

**Lære -** *for å formidle musikk sammen og være et attraktivt kor for publikum og nye sangere.*

* Vi øver hjemme og sammen.
* Vi lærer melodi og tekst – aller helst utenat.
* Vi utvikler god sangteknikk, hver for oss og sammen.
* Vi skaper innlevelse, berører og formidler musikalske opplevelser.
* Vi lære hele tiden og utforsker ny musikk sammen.

**Leke *-*** *for å skape musikalske stemninger sammen og glede oss selv, hverandre og andre.*

* Vi bidrar til trivsel og god stemning i koret.
* Vi er åpne og har en positiv innstilling til ny kunnskap og nye prosjekter.
* Vi tolererer ulikt repertoar selv om det umiddelbart ikke samsvarer med egne preferanser.
* Vi underholder hverandre og publikum med overskudd og glimt i øyet.
* Vi kaster oss frampå, gir av oss selv og våger å feile.

**Mål for perioden 2021 – 2024**

**Sangen**   
I samarbeid med dirigenten skal vi styrke våre sangtekniske ferdigheter, enkeltvis, i grupper og hele koret sammen. I slutten av perioden skal vi delta i en sangkonkurranse.

**Konserter og oppdrag**  
Avholde i hovedsak to konserter årlig, holde konsertformen vedlike gjennom jevnlige opptredener og synge på oppdrag når muligheten byr seg. Holde «pop up-konserter» på offentlige arenaer, i nærmiljøer og i folkemengder.

**Det sosiale samværet**  
Bygge kultur, skape godt samhold, engasjement og begeistring gjennom sosiale aktiviteter ved årets begynnelse og slutt, i pauser med kaffe og vinlotteri, møtes på årlige seminarer og reise på korturer annen hvert år.

**Organisasjonen**  
Utvikle organisasjonen ved å holde halvårlige medlemsmøter, involvere sangerne i viktige beslutninger, diskutere repertoarvalg og bygge felles ambisjoner.

**Profilering og rekruttering**  
Tydeliggjøre og spisse korets profil, være synlige på ulike arenaer og bli opplevd som et attraktivt kor som evner å tiltrekke seg nye sangere. Koret skal rekruttere 10 nye sangere i løpet av strategiperioden.

**Musikkutvalgets treårsplan**

Konkret beskrivelse av korets konsertplaner , se musikkplan vedtatt på årsmøtet.